Diari Oficial de la Generalitat Valenciana


Sumari del DOGV 4907, del 21-12-2004 (2004/12510)

RESOLUCIÓ de 26 de novembre de 2004, de la Direcció General de Qualitat Ambiental, per la qual s'atorga a l'empresa Ube Engineering Plastics, SA, l'autorització ambiental integrada per a una planta de fabricació de niló 6 i copolímers al terme municipal de Castelló de la Plana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4907

Data del DOGV
:   21-12-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/12199


Data del document
:   26-11-2004

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Castelló de la Plana
    * empresa privada
    * edifici industrial
    * tèxtil sintètic

RESOLUCIÓ de 26 de novembre de 2004, de la Direcció General de Qualitat Ambiental, per la qual s'atorga a l'empresa Ube Engineering Plastics, SA, l'autorització ambiental integrada per a una planta de fabricació de niló 6 i copolímers al terme municipal de Castelló de la Plana. [2004/12304]
  
Vistos els documents que apareixen en l'expedient 83/03 IPPC, instruït a instància de l'empresa Ube Engineering Plastics, SA, a fi d'obtindre l'autorització ambiental integrada per a una planta de fabricació de niló 6 i copolímers, s'emet la present resolució de conformitat amb els següents,
  
Antecedents de fet
  
Primer
  
Amb data 29 de juliol de 2003, el Sr. Shinobu Watanabe en representació de l'empresa Ube Engineering Plastics, SA (UEP), amb CIF A-12569208, presenta a la Conselleria de Territori i Habitatge, la sol·licitud d'autorització ambiental integrada per a la nova planta de fabricació de niló 6 i copolímers, que pretén ubicar-se al polígon industrial el Serrallo, de Castelló, que es detalla en l'annex I.
  
A la sol·licitud s'acompanya l'informe de compatibilitat urbanística emés per l'Ajuntament de Castelló amb data 17 de desembre de 2002.
  
Segon
  
Amb data 1 d'agost de 2003 se sol·licita informe als serveis de Gestió de Residus, Qualitat de les Aigües i Contaminació Atmosfèrica i Acústica.
  
Amb data 4 de setembre de 2003 es comunica a l'empresa l'obertura de l'expedient 83/03 IPPC.
  
Amb data 4 de novembre de 2003, la Conselleria de Territori i Habitatge requereix nova documentació a l'interessat, la qual es presenta amb data 28 de novembre de 2003.
  
Tercer
  
Amb data 14 de gener de 2004 se sotmet a informació pública l'expedient de referència, durant un període de 30 dies hàbils, d'acord amb el que establix l'article 16 de la Llei 16/2002, d'1 de juliol, de prevenció i control integrats de la contaminació, i es publica anunci en el Diari Oficial de la Generalitat Valenciana (DOGV núm. 4669).
  
Durant el termini no es presenten al·legacions al projecte, ni a aquesta Conselleria ni a l'Ajuntament de Castelló, en l'expedient consta certificat de la informació pública.
  
Quart
  
Transcorregut el període d'informació pública i segons el que disposa l'article 18 de la Llei 16/2002, l'expedient se remet a l'Ajuntament de Castelló, amb data 20 de febrer de 2004, a fi d'emetre informe sobre els aspectes de la seua competència en el termini de 30 dies des de la seua recepció i es prosseguixen les actuacions.
  
Cinqué
  
Segons el que preveu l'article 17 de la Llei 16/2002, s'han incorporat a l'expedient els informes emesos pels serveis de Residus Industrials, Protecció de l'Ambient Atmosfèric i Qualitat de les Aigües.
  
Sisé
  
Amb data 27 de maig de 2004 se sol·licita a l'Àrea d'Avaluació Ambiental la declaració d'impacte ambiental, i amb data 6 d'agost de 2004 la Direcció General de Gestió del Medi Natural emet la declaració d'impacte ambiental, en la qual estima acceptable a l'efecte ambiental l'estudi d'impacte ambiental de la nova planta de fabricació de niló 6 i copolímers.
  
Seté
  
Amb data 23 de juny de 2004 l'empresa presenta a la Conselleria de Territori i Habitatge, a petició d'aquesta, nova documentació complementària.
  
Huité
  
En l'expedient 83/03 IPPC consta l'avaluació ambiental del projecte en el seu conjunt, com estableix l'article 20 de la Llei 16/2002, i que ha sigut incorporada a la proposta de resolució.
  
Nové
  
Amb data 28 de setembre de 2004 es realitza el tràmit d'audiència a l'interessat, amb l'objecte d'examinar l'expedient i el condicionat, amb data 8 d'octubre de 2004 es presenten al·legacions en matèria d'emissions atmosfèriques, acústica, producció de residus i abocaments, les quals s'han remés als òrgans competents per al seu pronunciament.
  
Deu
  
Amb dates 19 i 20 d'octubre i 2 de novembre de 2004 els serveis de Qualitat d'Aigües, Protecció de l'Ambient Atmosfèric i Residus Industrials, respectivament, emeten els informes de valoració de les al·legacions anteriors, i s'incorporen a l'expedient de referència.
  
Als anteriors fets són d'aplicació els següents,
  
Fonaments de dret
  
Primer
  
D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex 1 d'aquesta llei, estan subjectes a autorització ambiental integrada.
  
La instal·lació de referència està inclosa en l'epígraf 4.1.h de l'annex 1 de la Llei 16/2002.
  
Segon
  
La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març, del Consell de la Generalitat Valenciana.
  
Tercer
  
A la Comunitat Valenciana l'òrgan competent per a atorgar l'autorització ambiental integrada és la Conselleria de Territori i Habitatge, d'acord amb l'article 3.h de la Llei 16/2002 i el Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives.
  
D'altra banda, de conformitat amb l'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, i la seua Ordre de desenvolupament de 9 de setembre de 2003, correspon a la Direcció General de Qualitat Ambiental, exercir les competències en matèria de control integrat de la contaminació.
  
Vist tot el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, en ús de les atribucions que em confereix el Reglament orgànic i funcional de la Conselleria Territori i Habitatge, resolc:
  
Primer. Concedir a Ube Engineering Plastics, SA (UEP), l'autorització ambiental integrada per a les instal·lacions destinades a la nova planta de fabricació de niló 6 i copolímers, que s'ha de desenvolupar al polígon industrial el Serallo, de Castelló, referent al Projecte bàsic per a la sol·licitud de l'autorització ambiental integrada de la planta de niló 6 i copolímers de data 15 de maig de 2003 i subscrit pel Sr. Arturo Trujillo Ventura, quedant inscrita en el Registre General d'Instal·lacions IPPC de la Comunitat Valenciana amb el número 006-04/AAI/CV, condicionada al compliment dels següents requisits:
  
1. Valors límit d'emissió
  
1.1. Emissions atmosfèriques
  
1.1.1. Emissions de partícules
  
Les emissions corresponents als dos focus d'emissió de la secció de llavat originades pels sistemes de transport pneumàtic, compliran els següents valors límit d'emissió:
  
Contaminants Límits d'emisió
  
Partícules 150 mg/Nm3
  
Una vegada la instal·lació entre en funcionament i com a màxim als tres mesos, es presentaran les analítiques corresponents per a la revisió d'aquest valor límit d'emissió.
  
1.1.2. Emissions sonores
  
La instal·lació es protegirà acústicament de manera que no se superen els nivells màxims sonors admissibles establits en la Llei 7/2002, de 3 de desembre, de la Generalitat Valenciana, de protecció contra la contaminació acústica, segons la següent taula:
  
Diürn Nocturn
  
70 dB(A) 60 dB(A)
  
1.2. Abocaments
  
Els efluents generats en la planta han de ser enviats al sistema general de tractament d'UBE Chemical Europe, SA (UCHE), i s'han de complir les condicions establides en l'autorització d'abocament a domini públic maritimoterrestre atorgada a la mercantil Productos Químicos del Mediterráneo, SA (actual UCHE) amb data 22 de setembre de 1997.
  
Després de la posada en funcionament de les instal·lacions i a fi de comprovar el compliment del que indica el projecte, s'han d'incloure en els informes del Programa de vigilància i control les analítiques amb els paràmetres de l'autorització d'abocament, d'una mostra de l'influent de l'Estació de tractament d'efluents residuals, i després del procés de depuració s'ha de prendre la mostra habitual de l'efluent abocament per l'emissari, a fi de comprovar els rendiments de depuració.
  
2. Protecció del sòl i de les aigües subterrànies
  
La planta operarà en circuit tancat i totes les zones on es manegen matèries contaminants estaran contingudes en cubetes o pavimentades i dotades de recollida d'aigües pluvials contaminades, segons projecte.
  
No es realitzarà cap abocament que puga afectar el sòl o les aigües subterrànies.
  
No es podran executar pous, rases, galeries o qualsevol altre dispositiu destinat a facilitar que el terreny absorbisca les aigües residuals.
  
Es disposarà de solera impermeable i traçats de xarxes de recollides de fugues i vessaments accidentals, que estaran canalitzades a la xarxa d'aigües contaminades d'UCHE, i connectarà amb la planta de tractament d'aigües residuals d'aquesta.
  
3. Procediments i mètodes de gestió de residus
  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.
  
3.1. Producció de residus
  
S'autoritza l'empresa Ube Engineering Plastics, SA per a la producció dels residus perillosos següents, sempre que la seua capacitat de generació anual siga de l'ordre de magnitud que a continuació es detalla i la producció de producte acabat en les instal·lacions del centre productiu detallat en l'annex I siga de l'ordre de 10.000 t/any de poliamides, de les quals 720 són de niló-6, 6920 de copoliamida 6/66 i 2360 de copoliamida 6/12.
  
El mencionat centre productiu queda inscrit en el Registre General de Productors Autoritzats de Residus de la Comunitat Valenciana amb el número de referència 142/P/RTP/CV, segons estableix l'article 46 de la Llei 10/2000, de 12 de desembre, de residus de la Comunitat Valenciana, i que ha de figurar en els documents de control i seguiment i la resta de documentació que el necessite.
  
L'emmagatzemament dels residus indicats ha de realitzar-se en una àrea independent a la zona d'emmagatzemament de residus d'UCHE, a l'efecte s'habilitarà una zona a l'ecoparc que actualment es troba en les instal·lacions d'UCHE. Aquesta zona estarà separada per mitjà de panells mòbils i s'ajustarà al contracte de serveis entre les dues empreses. A més, ha de tractar-se d'una zona coberta, ventilada i de fàcil accés de manera que es minimitze el risc d'abocaments accidentals en la càrrega/descàrrega dels diversos residus.
  
La gestió dels residus es realitzarà de manera independent dels d'UCHE per mitjà de l'empresa gestora de residus.
  
En el cas que en l'operació de la planta es produïsca algun residu no inclòs en el llistat anterior, es comunicarà a aquesta Direcció General per garantir la seua adequada gestió i s'inclouran aquests residus en la declaració anual de productor.
  
3.2. Altres residus
  
Els residus no perillosos s'entregaran a gestor autoritzat per a aquesta activitat.
  
Es realitzarà la recollida selectiva de paper i plàstic en bidons que es retiraran per gestor autoritzat.
  
4. Sistemes i procediments per al tractament d'emissions i residus, amb especificació de la metodologia de mesurament, la seua freqüència i els procediments per a avaluar els mesuraments.
  
4.1. Control d'emissions atmosfèriques
  
La periodicitat mínima de control de les emissions per OCA en cada focus serà la següent, segons el cabal emés:
  
Cabal Periodicitat
  
Q ³ 10.000 Nm3/h Cada 2 anys
  
10.000 Nm3/h > Q Cada 3 anys
  
Després del període de posada en funcionament de les instal·lacions, ha de presentar en aquesta Conselleria el mesurament de les emissions atmosfèriques, per una OCA, a fi de comprovar el compliment dels límits establits, i la necessitat d'adoptar mesures correctives, si és el cas.
  
Ha de notificar a la Direcció General de Qualitat Ambiental, una vegada a l'any, les dades sobre les emissions a l'aire de la instal·lació, per mitjà del Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.2. Control d'abocaments
  
Ha de complir el Programa de vigilància i control establit en l'autorització d'abocament a domini públic maritimoterrestre atorgada a la mercantil Productos Químicos del Mediterráneo, SA (actual UCHE) amb data 22 de setembre de 1997.
  
Ha de notificar a la Direcció General de Qualitat Ambiental, una vegada a l'any, les dades sobre les emissions a l'aigua de la instal·lació, per mitjà del Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.3. Control de residus
  
Els residus poden ser emmagatzemats durant un període igual o inferior a sis mesos, en el cas de perillosos, i inferior a dos anys en al cas de no perillosos, després del qual han de ser entregats a gestor autoritzat. Aquest emmagatzemament temporal es realitzarà en lloc impermeabilitzat, amb algun sistema de recollida de vessaments accidentals, com també dotat amb els mitjans bàsics de protecció contra incendis, tot això a fi d'impedir la transmissió de la contaminació d'un mitjà a un altre.
  
Es disposarà d'un registre de residus produïts on conste la quantitat, naturalesa, identificació, origen i data de generació i entrega a gestor autoritzat, com també el número de document de control i seguiment utilitzat, si és procedent, i el gestor al qual s'entrega el residu.
  
Cada quatre anys s'ha d'elaborar un Pla de prevenció i reducció de residus perillosos que es presentarà en la Direcció General de Qualitat Ambiental.
  
Anualment s'emplenarà la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En aquesta declaració s'especificarà l'origen i la quantitat dels residus produïts, la destinació que es dóna a cadascun d'ells i la relació que es troben emmagatzemats temporalment, com també les incidències rellevants que s'han pogut produir, tot això relatiu a l'any objecte de la declaració.
  
4.4. Control de soroll
  
Respecte al nivell de sorolls transmesos a l'exterior haurà de complir-se el que estableix la Llei 7/2002, de 3 de desembre, de la Generalitat Valenciana de protecció contra la contaminació acústica.
  
Després del període de posada en marxa, ha de presentar en aquesta Conselleria el mesurament de les emissions acústiques, a fi de comprovar el compliment dels límits establits.
  
Es realitzarà un mesurament del soroll ambiental en el perímetre de la planta, considerant la resta d'activitats que existeixen al seu voltant com a soroll de fons, per un organisme acreditat almenys cada cinc anys, i els seus resultats es faran constar en un llibre de control, d'acord amb l'article 37 d'aquesta llei.
  
5. Mesures que s'han d'adoptar en situacions distintes de les normals que puguen afectar el medi ambient
  
La planta projectada es dotarà d'un sistema de defensa contra incendis que complirà amb les disposicions de seguretat contra incendis en els establiments industrials, i conforme al projecte.
  
Es portaran a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.
  
Així mateix, quan es determine el cessament d'alguna de les unitats, es procedirà al desmantellament de les instal·lacions, d'acord amb la normativa vigent, de forma que el terreny quede en les mateixes condicions que abans d'iniciar la dita activitat i no es produïsca cap dany sobre el sòl i el seu entorn.
  
6. Declaració d'impacte ambiental
  
Es compliran les condicions establides en la declaració d'impacte ambiental emesa per la Direcció General de Gestió del Medi Natural de data 6 d'agost de 2004, que s'adjunta en l'annex II de la present resolució.
  
7. Altres condicions
  
Regirà el que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.
  
Ha de complir amb el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desenvolupa el Reglament per al desenvolupament de la citada llei.
  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.
  
Es compliran totes les disposicions aplicables per a garantir la seguretat, la salut de les persones i el medi ambient.
  
Es comprovarà en el control inicial que s'han realitzat totes les mesures previstes en el projecte.
  
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans del dit termini modificacions substancials que obliguen la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.
  
La renovació ha de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.
  
Tercer. En relació amb el certificat d'adequació del projecte i la seua ampliació, el titular donarà compte de l'adaptació i les ampliacions de l'activitat i de les instal·lacions a la Direcció General de Qualitat Ambiental a l'efecte del reconeixement corresponent, prèviament es presentarà un certificat, emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisis i comprovacions amb resultat satisfactori, que es determinen en el citat projecte, els seus reformats o en les normatives que li siguen aplicables, com també aquells altres certificats previstos en les disposicions que s'hagen integrat.
  
Quart. Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General de Qualitat Ambiental de la Conselleria de Territori i Habitatge.
  
Cinqué. L'Administració deixarà sense efecte la present resolució en el moment en què observe qualsevol incompliment de les condicions que s'hi imposen, prèvia audiència de l'interessat.
  
Sisé. El titular de les instal·lacions objecte de la present resolució, a més de les obligacions que amb caràcter general estableix la Llei 16/2002, haurà de:
  
1. Complir les obligacions de control i subministrament d'informació previstes per la legislació sectorial aplicable i per la pròpia autorització ambiental integrada.
  
2. Comunicar a la Direcció General de Qualitat Ambiental qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.
  
3. Prestar l'assistència i la col·laboració necessàries als que realitzen les actuacions de vigilància, inspecció i control.
  
Seté. En tot el no especificat en aquesta resolució, regiran totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i, si és el cas, accidents greus, com també qualsevol altra que puga dictar l'administració en el desenvolupament de l'activitat en matèria de protecció ambiental.
  
Contra aquesta resolució, que no posa fi a la via administrativa, es pot presentar recurs d'alçada davant de la Secretaria Autonòmica de Territori i Medi Ambient de la Conselleria de Territori i Habitatge en el termini d'un mes des del següent al de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
  
València, 26 de novembre de 2004.- El director de Qualitat Ambiental: Jorge Lamparero Lázaro.
  
ANNEX I
  
Descripció del projecte
  
Ube Engineering Plastics, SA (UEP), que pertany al grup UBE, pretén construir una planta de fabricació de niló 6 i copolímers a terrenys propietat d'UBE Chemical Europe, SA (UCHE), al polígon industrial el Serallo, de Castelló.
  
L'activitat principal de la planta és la síntesi de polímers d'alta viscositat que s'usen com a plàstics en enginyeria, motiu pel qual queda inclosa en l'epígraf 4.1.h de l'annex 1 de la Llei 16/2002, instal·lacions per a la fabricació de productes químics de base, en particular matèries plàstiques de base.
  
S'estima una capacitat total de producció de 10.000 t/any, de les quals 720 són de niló-6, 6.920 de copoliamida 6/66 i 2.360 de copoliamida 6/12.
  
El procés es compon de les següents unitats:
  
- Secció de preparació de productes químics.
  
- Secció de polimerització.
  
- Secció de llavat.
  
- Secció d'assecat.
  
- Secció d'emmagatzematge i embalatge.
  
- Secció de recuperació de monòmer (caprolactama).
  
- Secció de calefacció per oli tèrmic.
  
- Secció d'utilitats o serveis (aigua de refrigeració, vapor, desgasificació d'aigua desmineralitzada, purificació de nitrogen, etc.).
  
Els sistemes auxiliars necessaris per al funcionament de la nova instal·lació productiva (electricitat, aigua de refrigeració, gas natural, salmorra freda, aire d'instruments, vapor i nitrogen inertitzat) són subministrats des de les xarxes de distribució actuals d'UCHE.
  
Els efluents líquids procedents del sistema de llavat i l'aigua evaporada en la reacció de polimerització seran enviats a l'estació depuradora d'aigües residuals de la factoria UCHE, la qual disposa d'autorització d'abocament al mar de les aigües de procés per mitjà d'emissari submarí des de setembre de 1997. I amb la incorporació del nou efluent no hi ha modificació substancial en l'actual autorització d'abocament, en no superar els límits de concentració de l'efluent abocament i el volum anual abocament autoritzats. Pel que fa a la responsabilitat final de l'abocament, queda assumida per UCHE, es resol per mitjà d'un contracte de serveis entre UCHE i UEP.
  
El corrent residual líquid procedent del fons de l'últim destil·lador de la secció de recuperació de monòmer, en un principi s'enviarà a gestió externa, i en un futur es diluirà amb aigua calenta per a generar una solució bombeable, que s'enviarà a un incinerador d'UCHE per a la seua combustió, amb l'objecte d'obtindre energia i estalviar el consum d'un altre combustible, aquesta es considera una mesura assimilable a una millor tècnica disponible.
  
Les noves instal·lacions generaran una quantitat de residus perillosos superior a 10 t/any, que s'emmagatzemaran en una àrea exclusiva de l'ecoparc d'UCHE, prèviament a la seua gestió final per empresa autoritzada.
  
I respecte de l'impacte ambiental en l'atmosfera, es consideren com a únics focus d'emissió la ventilació dels sistemes de transport pneumàtic.
  
ANNEX II
  
Condicionat de la declaració d'impacte ambiental
  
1. Per la seua ubicació, es considera que en matèria d'emissions atmosfèriques, soroll, abocament d'aigües residuals i generació de residus, serà suficient amb el compliment de la legalitat vigent o, si és el cas, amb l'adopció de les millors tecnologies disponibles i els valors límit d'emissió especificats en el Decret 40/2004, de 5 de març, del Consell de la Generalitat, pel qual es desenvolupa el règim de prevenció i control integrats de la contaminació a la Comunitat Valenciana.
  
2. Altres condicionants de caràcter ambiental derivats del PGOU del municipi.
  
3. La Direcció General de Qualitat ambiental, com a òrgan competent en matèria de qualitat d'aigües, seguiment i control d'aquest recurs, protecció atmosfèrica i acústica, el seguiment, control i gestió de residus i, a més com a òrgan amb competència substantiva en matèria autorització ambiental integrada, ha de constatar periòdicament que el funcionament de l'activitat objecte de referència s'ajusta al que reglamenta o, si és el cas, a les millors tecnologies disponibles i els valors límit d'emissió. A l'efecte, anualment, la Direcció General de Qualitat Ambiental remetrà a la Direcció General de Gestió del Medi Natural el certificat del compliment per part del promotor de tot l'anteriorment especificat en relació amb la producció i programes de minimització de residus, emissions, abocaments, seguiment i control de les activitats relacionades amb els recursos hidrològics de la Comunitat Valenciana i la resta d'aspectes que condicionen ambientalment el projecte.